**ELŐTERJESZTÉS**

**Szombathely Megyei Jogú Város Közgyűlésének**

**2016. április 20-i ülésére**

**Javaslat a Vásárcsarnok rekonstrukciójára vonatkozó**

**TOP- 6.1.3-15 „Helyi gazdaságfejlesztés” című pályázati felhívással**

**kapcsolatos döntések meghozatalára**

Szombathely Megyei Jogú Város Közgyűlése a 298/2015. (VIII.31.) Kgy. sz. határozatban hagyta jóvá Szombathely Megyei Jogú Város Integrált Területi Programját (ITP). Az ITP tartalmazza az 1702/2014. (XII.3.) Korm. határozatban Szombathely számára allokált 14,53 milliárd forint keretösszegre tervezett, a Terület- és Településfejlesztési Operatív Program (TOP) finanszírozásával megvalósítható fejlesztéseket 2014-2020 között. Az ITP-ben rögzített fejlesztési elképzelések a TOP keretében megjelenő pályázati felhívások alapján, az azokra benyújtott pályázatok támogatása útján valósíthatóak meg, egyedi projektek mentén.

A TOP keretében 2016. február 12-én jelent meg a ***„TOP-6.1.3 Helyi gazdaságfejlesztés”*** című felhívás. Szombathely Megyei Jogú Város Önkormányzata Integrált Területi Programjában szerepelteti a Vásárcsarnok értéknövelő komplex felújítását a környező vidék helyi élelmiszeripari termékeinek piacra juttatása, valamint a belváros vonzerejének növelése és szolgáltatásainak fejlesztése érdekében. A fejlesztési projekt hozzájárul a belvároson túl az egész város népességvonzó és megtartó képességének növeléséhez. A TOP pályázati felhívásban e célra rögzített forráskeret jelenleg 1 225 millió forint.

Tekintettel arra, hogy az előzetes műszaki felmérések alapján a Vásárcsarnok jelenleg rossz műszaki állapotban van, és az épület együttes fejlesztéssel érintett alapterülete nagy, Szombathely Megyei Jogú Város Integrált Területi Programjában és a TOP pályázati felhívásban is rögzített 1 225 Millió forintos keretösszeg megemelése érdekében átcsoportosítást kezdeményezett az Önkormányzat az ITP „6.1 Gazdaság-fejlesztés” prioritásán belül. Az átcsoportosítás következtében a projekt forráskerete várhatóan br. 2 301 Millió forintra emelkedik. A Savaria Városfejlesztési Kft. már a megemelt forráskeret alapján készítette el a fejlesztésre vonatkozóan a Koncepcionális javaslatot, mely az előterjesztés 1. sz. mellékleteként olvasható.

A koncepcionális javaslatban rögzített akcióterületi lehatárolás a Gazda Áruház tömbjével egyelőre nem számol. A Gazda Áruház nem önkormányzati tulajdon, a tulajdonos COOP csoporttal jelenleg tárgyalások folynak az együttműködés lehetőségeiről, formáiról, melynek eredményéről a júniusi közgyűlésen tájékoztatom a Tisztelt Közgyűlést.

A Savaria Városfejlesztési Kft. fejlesztési javaslata alapján a Vásárcsarnok két csarnokának felújítására koncentrálódna a fejlesztési projekt az alábbiak szerint:

***Első csarnok:***

* külső megjelenés mai új arculattal történő átalakítása
* fejépület funkcionális, építészeti tisztázása,
* megújuló homlokzati koncepció kialakítása
* WC-k, mosdók, vizes blokkok megújítása
* Teljes körű akadálymentesítés, szükség esetén lift telepítése
* tetőszigetelés, felülvilágítók felújítása, szellőztethetőség, árnyékolás megoldásával
* hulladékgazdálkodás megújítása, komposztálás, zárt hulladékgyűjtés, szelektív gyűjtés
* helyi termék részére előtetőkkel kültéri árusítóhelyek fejlesztése

***Hátsó csarnok:***

* felújítás: padozat, belső üzletek átalakítása, gépészet, festés, nyílászárók cseréje,
* felülvilágítók felújítása, árnyékolás, szellőztethetőség megoldásával.
* külső kis üzlethelyiségek kibontásával oldalfelületek újjáépítése, új üzletek kialakítása (fűtési lehetőség biztosításával)
* az 1. csarnokkal történő csatlakoztatása tetővel
* helyi termék részére előtetőkkel kültéri árusítás fejlesztése
* villamos energia ellátás újragondolása, egyedi fogyasztásmérők telepítésével.
* esetleges bontással új csarnok építése igényeknek megfelelően

További, a fejlesztéshez kapcsolható tevékenységek:

***Közvetlen környezet:***

* parkolási rendszer átgondolása
* közlekedési rendszer átgondolása (megközelítés, terület elhagyása)
* árumozgatási rendszer átgondolása
* zöldfelületek megújítása
* zöldfelületek tervezése homlokzatra, tetőzetekre
* külső vásárrész szerepének tisztázása

A pályázat várhatóan nem éri el a 100%-os támogatási intenzitást, mert a pályázati felhívás értelmében a támogatott tevékenységek egy része ún. állami támogatásnak minősülő jogcímen kaphat támogatást. Ezért költség-haszon elemzést (CBA) kell készíteni, melynek eredménye függvényében, annak Támogató általi elfogadását követően kerülhet megállapításra a végső (100%-nál alacsonyabb) támogatási intenzitás. Amennyiben az adott tevékenységet illetően a támogatási intenzitás nem éri el a 100%-ot – a pályázati felhívás alapján - önrész biztosítása szükséges.

A Támogatási kérelem benyújtásának határideje a hatályos pályázati felhívás alapján 2016. június 6-a, mely határidő 2016. június 30-ra történő módosítását kezdeményezte az Önkormányzat. A támogatási kérelem benyújtásakor nem szükséges terveket, megvalósíthatósági tanulmányt mellékelni, ezeket a dokumentumokat elégséges a támogatási szerződés hatályba lépését követő 18 hónapon belül benyújtani.

A projekt megvalósítására a pályázati felhívásban megadott maximális időintervallum: 36 hónap.

Jelen projekt vonatkozásában Szombathely Megyei Jogú Város Önkormányzata számára Kormányhatározatban rögzített indikátorról nem beszélhetünk.

A pályázati felhívásban megadott, valamint a projektben vállalt projekt-eredményességi mutatók az alábbiak:

|  |  |  |  |
| --- | --- | --- | --- |
|  |  |  |  |

|  |  |  |  |
| --- | --- | --- | --- |
| **Indikátor megnevezése** | **Mértékegység** | **Célérték** | **Jelen projektben biztosítható célérték** |
| Támogatásban részesülő vállalkozások száma | db. | 161 | 162 |
| Vissza nem térítendő támogatásban részesülő vállalkozások száma | db. | 1 | 1 |
| A nem pénzügyi támogatásban részesülő vállalkozások száma | db. | 161 | 161 |

A Közgyűlés a 434/2015. (XII.10.) Kgy. sz. határozatban foglalt keretmegállapodással a projekt előkészítésére és megvalósításának támogatására vonatkozó teljes körű tanácsadói, műszaki szolgáltatások feladatainak ellátására a Savaria Városfejlesztési Nonprofit Kft-t bízta meg. Az egyes konkrét szerződéseket a fenti határozat alapján a Gazdasági és Városstratégiai Bizottság jogosult jóváhagyni.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. április „ ”**

**/: Dr. Puskás Tivadar :/**

**Határozati javaslat**

**……../2016. (IV. 20.) Kgy. sz. határozat**

Szombathely Megyei Jogú Város Közgyűlése a „Javaslat a TOP-6.1.3-15 pályázati felhívás keretében megvalósuló Vásárcsarnok rekonstrukcióval kapcsolatos döntések meghozatalára” című előterjesztést megtárgyalta, és a következő döntéseket hozta:

1. A Közgyűlés a Vásárcsarnok rekonstrukciójának megvalósítására vonatkozó pályázati feltételeket megismerte, azokat tudomásul veszi.
2. A Közgyűlés meg kívánja valósítani a Vásárcsarnok rekonstrukciós projektjét, és a mellékelt tartalom szerinti koncepcionális javaslatot támogatja.
3. A Közgyűlés felhatalmazza a Gazdasági és Városstratégiai Bizottságot a Vásárcsarnok rekonstrukciós projektjének megvalósítására irányuló pályázattal kapcsolatos további döntések meghozatalára.
4. A Közgyűlés tudomásul veszi, hogy a pályázati felhívás alapján költség-haszon elemzést kell készíteni, melynek eredménye függvényében, annak Támogató általi elfogadását követően kerül megállapításra a végső (100%-nál alacsonyabb) támogatási intenzitás.
5. A Közgyűlés felhatalmazza a polgármestert a Gazdasági és Városstratégiai Bizottság által jóváhagyott pályázat Támogatási Szerződésének aláírására.
6. A Közgyűlés felhatalmazza a polgármestert, hogy az előterjesztés melléklete szerint jóváhagyott projekt előkészítésére és végrehajtására vonatkozó szerződést a 434/2015. (XII.10) Kgy. sz. határozat 4. pontjának megfelelő eljárásrendben az Önkormányzat és a Savaria Városfejlesztési Nonprofit Kft. között létrejött keretmegállapodás alapján a Kft-vel kösse meg.

**Felelős:**  Dr. Puskás Tivadar polgármester

Illés Károly alpolgármester

Lendvai Ferenc, a Gazdasági és Városstratégiai Bizottság elnöke

Dr. Károlyi Ákos jegyző

(A végrehajtásért felelős:

Szakály Szabolcs, Városfejlesztési Kabinet vezetője

Lakézi Gábor, a Városüzemeltetési Osztály vezetője)

**Határidő:** 1-2. pont esetében: azonnal

3. pont esetében: pályázati felhívás szerint

4. pont esetében: azonnal

5. nyertes pályázat esetén, a támogatói döntést követő Közgyűlés, illetve a támogató által meghatározott időpont

6. pont esetében: a tervezési feladatok tekintetében azonnal,

a további szerződések tekintetében a támogatási szerződés megkötését követően